Mar 14,2017
ఇంటెల్‌ చేతిలోకి మొబిల్‌ఐ!
న్యూఢిల్లీ, జెరుసలెం: అమెరికాకు చెందిన చిప్‌ తయారీ దిగ్గజ సంస్థ ఇంటెల్‌ బహుముఖంగా విస్తరించడంపై దృష్టి సారించినట్టుగా కనిపిస్తోంది. తాజాగా ఆ సంస్థ ఇజ్రాయిల్‌కు చెందిన మొబైల్‌ఐ సంస్థను చేజిక్కించుకోనున్నట్టుగా సమాచారం. దాదాపు రూ.95,000 కోట్లు (14 బిలియన్‌ డాలర్లను) వెచ్చించి ఇంటెల్‌ సంస్థ ఈ కంపెనీని కోనుగోలు చేయనున్నట్టుగా ఇజ్రాయిల్‌కు చెందిన ఫైనాన్స్‌ న్యూస్‌ పేపర్‌ 'ది మార్కర్‌' తెలిపింది. ఇజ్రాయిల్‌ దేశంలోని హైటెక్‌ కంపెనీల చరిత్రలోనే ఇది అతిపెద్ద కంపెనీ కొనుగోలు ప్రక్రియ అని సదరు పత్రిక తన వెబ్‌సైట్‌లో తెలిపింది. కార్లు ఢకొీట్టకుండా నివారించేందుకు అవసరమైన సెన్సార్‌ వ్యవస్థలను మొబిల్‌ఐ రూపొందించి సరఫరా చేస్తోంది. ఈ అంశంపై ఇటు ఇంటెల్‌ సంస్థ గానీ.. అటు మొబిల్‌ఐ సంస్థ గానీ వెంటనే ఎలాంటి స్పందనను వెలువరించ లేదు. బీఎండబ్ల్యూ సంస్థకు చెందిన 40 స్వయం చలిత కార్ల తయారీ కోసం ఈ రెండు సంస్థలు ఇప్పటికే కలిసి పని చేస్తున్నాయి. 2021 నాటికి పూర్తి ప్రాధికారికత కలిగిన వాహనాలను అందుబాటులోకి తేవాలన్న ధ్యేయంతో బీఎండబ్ల్యూ సంస్థ గత జులైలో ఈ రెండు సంస్థలతో జట్టుకట్టింది. కార్లు ప్రమాదానికి గురై ఆస్తి, ప్రాణ నష్టం జరగకుండా ఉండాలనే ఉద్దేశంతో 1999లో మొబిల్‌ఐ సంస్థ స్థాపించబడింది. 2014లో న్యూయార్క్‌్‌ స్టాక్‌ ఎక్స్ఛేంజీలో ఈ కంపెనీ నమోదైంది. ప్రస్తుతం కంపెనీ మార్కెట్‌ విలువ 10.6 బిలియన్‌ డాలర్లుగా ఉంది.
మీ స్నేహితులకు రికమెండ్ చెయ్యండి